Carcaixent, seu de les finals de la Copa Federació de Futbol Sala
19 de Junio de 2018

Carcaixent

Carcaixent acollirà este dissabte, 23 de juny, les finals de Copa Federació provincials masculines de les categories benjamí, aleví, infantil, cadet, juvenil i sènior,  amb què es tancaran les competicions federades a València en la temporada 2017/18. L'alcalde de Carcaixent, Paco Salom, i el secretari del Comité, Juan Miguel Valiente, van segellar recentment un conveni de col·laboració pel qual Carcaixent seria la seu d’esta fase final i el FUTSACAR actuaria com a amfitrió de l’esdeveniment.

A partir de les 9:00 hores, es disputaran les diferents finals al Pavelló Municipal d’Esports en els següents horaris: cadet (9:00 hores), infantil (10:30 hores), aleví (11:50 hores), i benjamí (13:00 hores), de matí; i les catregories juvenil (16:30 hores) i aficionat (18:00 hores), a la vesprada. El títol està en joc després de dos mesos de competició, en què es va celebrar una primera fase de lligueta classificatòria i una segona fase en la qual els 16 equips classificats de cada categoria estan enfrontant-se en successives eliminatòries que encara estan jugant-se esta setmana. És el cas de la categoria infantil A del FUTSACAR, que disputarà este dijous la semifinal per tal de passar al quadre final de la Copa Federació.

Paco Salom, alcalde de Carcaixent, s’ha mostrat molt satisfet perquè Carcaixent puga ser seu de la final d’esta competició, fet que, segons la seua opinió, posa Carcaixent en el mapa esportiu i demostra el compromís de la localitat amb les competicions de primer nivell. També, ha volgut agrair al FUTSACAR les gestions realitzades i la implicació total per tal que l’esdeveniment es desenvolupe amb èxit. A més, ha animat tota la població a acudir al Pavelló d’Esports a gaudir de futbol de qualitat i demostrar el recolzament de Carcaixent a l’esport.